Metrobeampte skuldig aan moordArgieffoto Regter Mmonoa Teffo het Lloyd Morutse Maleswena (29) se bewering dat sy vriendin, Claudia Rapudi, se dood ŉ “ongeluk” was, verwerp en gesê hy het die bedoeling gehad om haar dood te maak. Maleswena en Rapudi was albei metropolisiebeamptes en het saam gewerk. Haar verkoolde lyk is in November 2011 in die kattebak van haar motor gevind in ŉ veld in Cullinan, oos van Pretoria. Die polisie moes DNS-toetse doen om haar identiteit te bevestig. Rapudi se motor is die laaste keer by Maleswena se huis in Lotus Gardens gesien, ure voor haar liggaam gevind is. Maleswena is in hegtenis geneem nadat hy aan ŉ priester bely het oor die moord. Maleswena het erken dat hy Rapudi na ŉ argument gewurg het. Hy het haar daarvan beskuldig dat sy ŉ verhouding met ŉ ander man gehad het. Sy het dit ontken. Hy het in ŉ verklaring gesê dat hy Rapudi gewurg het tot sy haar bewussyn verloor het. Hy het haar hierna in die huis toegesluit en werk toe gegaan. Hy het later teruggekeer en Rapudi se liggaam in haar motor se kattebak gesit. Hy het tot by ŉ afgeleë plek gery waar hy die motor aan die brand gesteek het. ŉ Patoloog het getuig dat Rapudi dood is nadat sy derdegraadse brandwonde aan haar liggaam opgedoen het. Maleswena se regsverteenwoordiger het aangevoer dat sy kliënt berou getoon het en nie langer as 12 jaar tronkstraf moet kry nie. Die staat het gevra vir ŉ vonnis van langer as 15 jaar tronkstraf.